KOMISIJOS SPRENDIMAS
2006 m. balandžio 21 d.
iš dalies keičiantis Komisijos sprendimą 2004/407/EB dėl fotografinės želatinos importo
(pranešta dokumentu Nr. C(2006) 1627)
(Tik tekstai vokiečių, anglų, prancūzų ir olandų kalbomis yra autentiški)
(2006/311/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2002 m. spalio 3 d. Europos Parlamento ir Tarybos reglamentą (EB) Nr. 1774/2002, nustatantį sveikatos taisykles gyvūninės kilmės šalutiniams produktams, neskirtiems vartoti žmonėms (1), ypač į jo 4 straipsnio 4 dalį ir 32 straipsnio 1 dalį,
kadangi:
(1)
Reglamentu (EB) Nr. 1774/2002 Bendrijoje gyvūninės kilmės šalutinių produktų ir perdirbtų produktų importas ir tranzitas leidžiamas tik laikantis to reglamento nuostatų.
(2)
2004 m. balandžio 26 d. Komisijos sprendime 2004/407/EB dėl pereinamojo laikotarpio sanitarinių ir sertifikavimo taisyklių pagal Europos Parlamento ir Tarybos reglamentą (EB) Nr. 1774/2002 dėl fotografinės želatinos importo iš tam tikrų trečiųjų šalių (2) nustatyta, kad pagal Reglamento (EB) Nr. 1774/2002 nukrypti leidžiančią nuostatą, susijusią su tuo draudimu, Prancūzija, Nyderlandai ir Jungtinė Karalystė gali leisti importuoti tam tikros rūšies želatiną, skirtą tik fotografijos pramonei (fotografinę želatiną).
(3)
Sprendime 2004/407/EB nustatyta, kad fotografinę želatiną galima importuoti tik iš tame sprendime išvardytų šalių, konkrečiai Japonijos ir Jungtinių Amerikos Valstijų.
(4)
Liuksemburgas patvirtino poreikį iš Jungtinių Amerikos Valstijų gauti fotografinės želatinos Liuksemburgo fotografijos pramonei. Todėl Liuksemburgui turėtų būti suteikta teisė leisti importuoti fotografinę želatiną pagal Sprendime 2004/407/EB nustatytas sąlygas. Tačiau toks importas gali būti Belgijoje.
(5)
Siekiant palengvinti importuojamos fotografinės želatinos vežimą iš Belgijos į Liuksemburgą, reikėtų nežymiai iš dalies pakeisti Sprendimo 2004/407/EB I ir III priedus.
(6)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimas 2004/407/EB iš dalies keičiamas taip:
1)
1 straipsnis pakeičiamas taip:
„1 straipsnis
Su fotografinės želatinos importu susijusi nukrypti leidžianti nuostata
Nukrypstant nuo Reglamento (EB) Nr. 1774/2002 29 straipsnio 1 dalies Belgija, Prancūzija, Liuksemburgas, Nyderlandai ir Jungtinė Karalystė leidžia importuoti želatiną, pagamintą iš medžiagų, kurių sudėtyje yra galvijų nugarkaulio, kuris pagal tą reglamentą laikomas 1 kategorijos medžiaga, skirtą tik fotografijos pramonei (fotografinė želatina) pagal šį sprendimą.“.
2)
9 straipsnis pakeičiamas taip:
„9 straipsnis
Adresatai
Šis sprendimas skirtas Belgijos Karalystei, Prancūzijos Respublikai, Liuksemburgo Didžiajai Hercogystei, Nyderlandų Karalystei ir Jungtinei Didžiosios Britanijos ir Šiaurės Airijos Karalystei.“.
3)
I ir III priedai iš dalies pakeičiami kaip nurodyta šio sprendimo priede.
2 straipsnis
Šis sprendimas taikomas trečią dieną po jo paskelbimo Europos Sąjungos oficialiajame leidinyje.
3 straipsnis
Šis sprendimas skirtas Belgijos Karalystei, Prancūzijos Respublikai, Liuksemburgo Didžiajai Hercogystei, Nyderlandų Karalystei ir Jungtinei Didžiosios Britanijos ir Šiaurės Airijos Karalystei.
Priimta Briuselyje, 2006 m. balandžio 21 d.